Obsah

[1. IDENTIFIKAčNé ÚDAJE 2](#_Toc140772827)

[1.1. Stavba 2](#_Toc140772828)

[1.2. Objednávateľ 2](#_Toc140772829)

[1.3. Zhotoviteľ 2](#_Toc140772830)

[1.4. Stupeň PD Dokumentácia demolácie stavby (DDS) 2](#_Toc140772831)

[1.5. Hlavný inžinier projektu Ing. arch. Jozef Marioth 2](#_Toc140772832)

[1.6. Projektant 2](#_Toc140772833)

[1.7. Zodpovedný projektant Ing. Rastislav Hajach 2](#_Toc140772834)

[2. VŠEOBECNÉ ÚDAJE 2](#_Toc140772835)

[2.1. Predmet riešenia 2](#_Toc140772836)

[2.2. Podklady 3](#_Toc140772837)

[2.3. Súradnicový systém a výškový systém 3](#_Toc140772838)

[3. Popis TEchnického riešenia 3](#_Toc140772839)

[3.1. Popis súčasného stavu 3](#_Toc140772840)

[3.2. Účelové jednotky 4](#_Toc140772841)

[3.3. Údaje o technickom vybavení objektu 4](#_Toc140772842)

[4. POŽIADAVKY NA POSTUP búracích PRÁC 4](#_Toc140772843)

[4.1. Hlavné zásady postupu búrania 4](#_Toc140772844)

[4.2. Rekultivácia územia po odstránení objektu 6](#_Toc140772845)

[4.3. Popis napojenia na existujúce komunikácie, prístupy na pozemky 6](#_Toc140772846)

[5. CHARAKTERISTIKA A RIEŠENIE OBJEKTU Z RÔZNYCH HĽADÍSK 6](#_Toc140772847)

[5.1. Riešenie z hľadiska starostlivosti o životné prostredie 6](#_Toc140772848)

[5.2. Riešenie z hľadiska BOZP a prevádzky stavebných zariadení počas výstavby 7](#_Toc140772849)

**TECHNICKÁ SPRÁVA**

IDENTIFIKAčNé ÚDAJE

Stavba

Názov stavby: **Odstránenie stavieb Dopravného podniku Bratislava a.s.**

Časť dokumentácie: **SO-001 Objekt pri vozovni Krasňany**

Kraj: Bratislavský

Okres: Bratislava III

Katastrálne územie: Rača

Druh stavby: demolácia

Objednávateľ

Názov a adresa: Dopravný podnik, akciová spoločnosť

Olejkárska 1

814 52 Bratislava – mestská časť Staré Mesto

Zhotoviteľ

Názov a adresa: Združenie MÚZ Bratislava

Kominárska 2,4

832 03 Bratislava – mestská časť Nové Mesto

Stupeň PD Dokumentácia demolácie stavby (DDS)

Hlavný inžinier projektu Ing. arch. Jozef Marioth

Projektant

Názov a adresa: DOPRAVOPROJEKT a.s.

Kominárska 2,4

832 03 Bratislava – Nové Mesto

Zodpovedný projektant Ing. Rastislav Hajach

Vlastník objektu: Dopravný podnik Bratislava, a.s.

Správca objektu: Dopravný podnik Bratislava, a.s.

VŠEOBECNÉ ÚDAJE

Predmet riešenia

Náplňou projektovej dokumentácie je demolácia jednopodlažného, nepodpivničeného objektu obdĺžnikového pôdorysného tvaru pôdorysných rozmerov cca 9,7x16,2m v blízkosti areálu Vozovňa Krasňany v Bratislave na parcele v katastri Rača. Objekt je situovaný v rámci plochy areálu využívaného Dopravným podnikom Bratislava ako odstavná plocha. Aktuálne je prístup do areálu riadený parkovacím systémom. Tento areál susedí s areálom vozovne Krasňany.

Budova bola v minulosti postavená ako dočasný objekt a slúžila ako sociálne zariadenie pre vodičov, neskôr bola prenajímaná ako výrobná stolárska dielňa. Priestory sú dlhodobejšie nevyužívané, vyprázdnené, budova je neudržiavaná a chátra. Dôvodom demolácie objektu vo vlastníctve Dopravného podniku a.s. je zlý, až kritický technický stav objektu a zámer využitia uvoľnenej plochy na rozšírenie odstavných plôch v areáli susediacom s vozovňou Krasňany.

Podklady

Pre spracovanie DDS boli použité tieto podklady:

* Fotodokumentácia objektu.
* Miestna obhliadka so zameraním objektu a zisťovaním materiálového riešenia objektu.

Súradnicový systém a výškový systém

Súradnicový systém: S-JTSK, realizácia JTSK

Výškový systém: Baltský po vyrovnaní (Bpv)

Popis TEchnického riešenia

Popis súčasného stavu

Objekt je jednopodlažný, nepodpivničený, obdĺžnikového pôdorysného tvaru, so sedlovou strechou. Vyskladaný je z drevených panelových dielcov v trojtrakte 3,9 + 1,5 + 4,1 m s chodbou uprostred a jedným vstupom. Priestory tvorili: sociálne zariadenie, šatne a kanceláriu. V súčasnosti je objekt odpojený od všetkých inžinierskych sietí.

V objekte sa nachádza množstvo odpadného materiálu ako zvyšky po predchádzajúcich užívateľoch objektu ako aj bezdomovcami ilegálne naskladneného prevažne zmiešaného komunálneho odpadu.

Konštrukcia objektu :

Predpokladá sa, že budova je založená na základových pásoch a pätkách siahajúcich do nezamrzenej hĺbky. Vnútorné podlahy v 1. NP sú betónové predpokladanej hrúbky 300 mm s izoláciou proti zemnej vlhkosti a povrchovou úpravou – PVC.

Horná stavba budovy je drevostavba z dielcov – pozdĺžne nosné stenové konštrukcie sú skladané z nosných drevených profilov opláštených drevenými veľkoplošnými dielcami, deliace priečky sú z lisovaných drevovláknitých panelov hrúbky 60 mm. Výplň tvoria lisované drevené vlákna s vyľahčovacími priečnymi otvormi. Vonkajšie drevené plochy stien boli natrené.

V mieste hygienických zariadení sú steny murované hrúbky 170 mm, z časti obložené keramickým obkladom.

V miestach železobetónových stĺpov časť nenosnej priečky je murovaná hrúbky 150 mm.

Podhľadovú konštrukciu tvoria drevené dielce uchytávané na spodnú hranu drevených strešných väzníkov a stropných trámov nad 1. NP.

Strecha objektu je sedlová s minimálnym sklonom smerom k pozdĺžnym stranám. Podkrovný priestor sedlovej strechy je voľný. Nosnou konštrukciou strešnej roviny sú priehradové fošňové väzníky. Strešná krytina je z azbestocementových vlnitých dosiek - ETERNITU na plnom drevenom debnení. Objekt je doplnený klampiarskymi prvkami z pozinkovaného plechu opatreného náterom – strešné žľaby a zvody vyústené na terén.

Objekt je bez tepelnej izolácie.

Výplne otvorov sú drevené s jednoduchým zasklením, vnútorné dvere drevené osadené v drevených zárubniach. Niektoré okná v 1. NP sú opatrené kovovými mrežami. Vstupné dvere do objektu sú drevené so sklenenou výplňou.

Okolo objektu sú z časti spevnené plochy a z časti okapový chodník.

Na oboch stranách juhovýchodnej fasády je pripojené oplotenie areálu odstavných plôch. Oplotenie pripojené na nároží juhozápadnej a juhovýchodnej fasáde bude dočasne odstránené. Po ukončení demolácie bude obnovené a predĺžené v línii juhovýchodnej fasády s napojením na jestvujúce oplotenie.

Podľa dostupných informácií sa nepredpokladá, že by iné búrané konštrukcie ako krytina obsahovali azbest.

Likvidácia azbestu je činnosť, ktorú môžu vykonávať len špecializované firmy s odbornou spôsobilosťou na podnikanie v oblasti nakladania s nebezpečnými odpadmi, ktoré ich môžu zneškodniť len na skládkach nebezpečného odpadu. Demoláciu prvkov stavby obsahujúcich azbest musí realizovať firma s oprávnením nakladať s odpadom podľa platných noriem a vyhlášok.

Skutkový stav objektu je zdokumentovaný vo výkresových prílohách.

Neviditeľné zabudované konštrukcie stavby sú zakreslené na základe kvalifikovaného odhadu.

Fotodokumentácia skutkového stavu je v Prílohe č. 2 tejto technickej správy.

Účelové jednotky

Úžitková plocha ..............................................................................................................137 m2

Zastavaná plocha ...........................................................................................................167 m2

Obostavaný priestor ...................................................................................................583,52 m3

Údaje o technickom vybavení objektu

Technické vybavenie objektu po odpojení od prípojok bude asanované súčasne s objektom.

Objekt bol v minulosti napojený na vodu, kanalizáciu a elektrinu. V súčasnosti je od sietí odpojený. V objekte sú osadené zdravotnotechnické zariaďovacie predmety.

V objekte sú pozostatky inštalovaného umelé osvetlenie, silnoprúdových povrchových rozvodov a NN rozvádzača.

Na objekte je nainštalované svietidlo vonkajšieho osvetlenia areálu, na stožiari uchytenom na fasáde.

Objekt nie je vybavený bleskozvodom.

Na severozápadnej fasáde objektu sú zapustené rozvodné skrinky pre silno i slaboprúd, kde sú inštalovaní prepojenia vedení do parkovacieho systému otvárania závor. Tieto skrine zostanú zachované.

POŽIADAVKY NA POSTUP búracích PRÁC

Hlavné zásady postupu búrania

Pred začiatkom prác je nutné s prevádzkovateľom areálu odstavných plôch dohodnúť spôsob dočasného užívania počas demolácie objektu a spôsob zabezpečenia rozvádzačov parkovacieho systému osadeného na fasáde demolovaného objektu.

Objekt nie je potrebné odpájať od inžinierskych sietí, je odpojený. Pôvodné napojenie na kanalizáciu (podzemné ležaté rozvody) nie je potrebné ochraňovať, nakoľko sa s jeho budúcim využitím neuvažuje. Demolačné práce je možné začať až po zabezpečení rozvádzačov parkovacieho systému.

Pred zahájením demolačných prác je nutné vytýčiť a označiť všetky existujúce inžinierske siete v bezprostrednej blízkosti búraného objektu, tak aby pri zemných prácach nedošlo k ich poškodeniu. V ochrannom pásme podzemných inžinierskych sietí je nutné výkopy realizovať ručne. Počas výkopových a búracích prác musí byť zabezpečená ochrana križujúcich inžinierskych sietí. Pri prácach v ochrannom pásme sietí je treba dodržiavať technologické predpisy a rešpektovať pokyny a stanoviská správcov dotknutých sietí.

Mimoriadnu pozornosť je potrebné venovať všetkým prácam v blízkosti podzemných a nadzemných vedení a tým predísť ich poškodeniu, resp. predísť ublíženiu na zdraví pracovníkov, vykonávajúcich demoláciu. Všetky prekážky treba označiť a za zníženej viditeľnosti osvetliť.

Projektant nemá zvláštne požiadavky na postup prác pri demolácii. Samotná technológia búracích prác a jej postup bude spresnený realizačnou firmou.

Búracie práce budú vykonané metódou postupného rozoberania a triedenia stavebných materiálov - odpadov priamo v mieste objektu, na vyčlenenej manipulačnej ploche pred objektom a do pristavených kontajnerov.

Po zabezpečení rozvádzačov parkovacieho systému osadeného na fasáde sa predpokladá nasledovný postup:

* odpojenie a demontovanie vonkajšieho osvetlenia a rozvodov situovaných na objekte,
* odpojenie elektrospotrebičov od vnútorných rozvodov a ich demontáž,
* demontáž NN rozvádzača,
* demontáž zariaďovacích predmetov – sanity - wc, umývadlá,
* demontáž okenných a dverných výplní, vrátane mreží na otvoroch vo fasáde,
* rozobratie a odstránenie azbestocementovej strešnej krytiny a klampiarskych prvkov (odborne spôsobilou firmou),
* postupné odstránenie prvkov krovu,
* postupné rozobratie stropnej konštrukcie,
* odstránenie keramických obkladov a podláh,
* odstránenie, vybúranie nenosných deliacich konštrukcií, priečok, nášľapných vrstiev
* odstránenie vybúranie nosných konštrukcií, obvodových a vnútorných,
* priebežné odstraňovanie a triedenie rozvodov zabudovaných v stenách,
* odstránenie a vybúranie základových konštrukcií, vrátane konštrukcií podláh, okapových chodníkov a betónovej plochy pred vstupom ,
* spätné zahrnutie odkopanej zeminy,
* doplnenie a vyrovnanie terénu do úrovne okolitých spevnených plôch.
* Obnovenie dočasne odstráneného oplotenia pripojeného na nároží juhozápadnej a juhovýchodnej fasáde objektu.
* Doplnenie oplotenia v línii juhovýchodnej fasády s napojením na jestvujúce oplotenie.

Vybúraný materiál bude podľa charakteru likvidovaný nasledovne:

* betón, tehly, dlaždice, omietky, asfaltové pásy budú odvezené na najbližšiu skládku stavebného odpadu.
* sklo, kovy, plasty a káble budú odovzdané do zberných surovín.
* drevený materiál podľa charakteru – zhodnotenie štiepkovaním a uloženie v najbližšej kompostárni.

Vzhľadom na charakter konštrukcií objektu nie je pri demolácii predpoklad vzniku iných nebezpečných odpadov ako je azbestocementová krytina.

Pri vykonávaní búracích prác sa neuvažuje s použitím ťažkých mechanizmov a žeriavov.

Pri demolácii nebudú použité výbušniny.

Rekultivácia územia po odstránení objektu

Po odvezení všetkých stavebných odpadov bude nespevnená plocha po demolovanom objekte v rozsahu cca 185 m2 vyrovnaná. Uvoľnená plocha sa plánuje využiť pre potreby areálu odstaviska.

Popis napojenia na existujúce komunikácie, prístupy na pozemky

Prístup na pozemok a k samotnému demolovanému objektu bude z Račianskej ulice priamo z jestvujúceho vjazdu do areálu odstavných plôch, ešte pred kontrolným parkovacím systémom, alebo z areálu odstavných plôch na severovýchodnej strane objektu. Priestor, ktorý bude využívaný počas demolácie – stavenisko bude oplotený mobilným oplotením s plotovými bránami, umožňujúcimi prístup z oboch strán objektu. Časť priestoru staveniska bude uzatvárať jestvujúci susedný objekt na juhovýchodnej strane. Oplotenie bude osadené tak, aby v minimálnom rozsahu umožňovalo využitie areálu odstavných plôch aj počas demolačných prác.

CHARAKTERISTIKA A RIEŠENIE OBJEKTU Z RÔZNYCH HĽADÍSK

Riešenie z hľadiska starostlivosti o životné prostredie

Demoláciou objektu dôjde k vylepšeniu pomerov v danej lokalite tým, že bude odstránený schátralý devastovaný objekt.

Stavba sa riadi platnými legislatívnymi predpismi v oblasti ochrany prírody a krajiny (Zákon č. 543/2002 Z.z.), ochrany pôd (zákon č.220/2004 Z.z. o ochrane a využívaní poľnohospodárskej pôdy...), ochrany vôd (zákon č. 364/2004 Z.z. o vodách) a v oblasti odpadového hospodárstva (zákon č.223/2001 Z.z. o odpadoch v znení neskorších predpisov a vykonávacích vyhlášok).

Zhoršenie vplyvu životného prostredia bude len počas výstavby vzhľadom na zvýšenú prašnosť a hluk z demolačnej činnosti. Vzhľadom na to, že sa jedná o vplyvy dočasné a krátkodobé, elimináciu uvedených vplyvov je potrebné zabezpečiť opatreniami technického a organizačného charakteru.

Režim povrchových a podzemných vôd nebude navrhovaným objektom negatívne dotknutý.

Búracie práce je nutné prevádzať v súlade s platnými normami, predpismi a vyhláškami.

Nakladanie s odpadmi bude riešené pôvodcom odpadu v súlade s príslušnými zákonmi.

Odpady počas demolácie

V rámci demolácie objektu SO 001 sa predpokladá vznik odpadov, ktorých kategória a množstvá sú uvedené v Bilancii odpadov počas demolácie, viď. Príloha č. 1 tejto technickej správy.

Všetky druhy odpadov v zmysle § 1 ods. 2 písm. b) vyhlášky č. 365/2015 Zb. zákonov, ktorou sa ustanovuje Katalóg odpadov sa radia do kategórie s označením písmenom O resp. N.

Odpady uvedené v bilancii odpadov a ich množstvá sú predpokladané. Zhotoviteľ stavby je povinný viesť počas výstavby evidenciu o skutočnom množstve odpadov a o nakladaní s nimi.

Na objekte je azbestocenentová strešná krytina, ktorá je odpadom kategórie N.

Vzhľadom na charakter objektu a jeho konštrukcií sa výskyt iného nebezpečného odpadu nepredpokladá. V prípade, ak bude počas búracích prác objavený nebezpečný odpad, je potrebné sa riadiť platnými predpismi ohľadom búrania a odstraňovania nebezpečného odpadu.

Každý odpad bude na základe zmluvy zneškodňovaný firmou oprávnenou na zneškodňovanie odpadov. V súlade s §14 ods.1 písm. e) zákona č. 75/2015 o odpadoch, držiteľ odpadu odovzdá odpady len osobe oprávnenej nakladať s odpadmi podľa tohto zákona.

Spôsob spracovania, recyklácie alebo uloženia stavebného odpadu z demolácií bude upresnený firmou, ktorá bude demoláciu realizovať.

Riešenie z hľadiska BOZP a prevádzky stavebných zariadení počas výstavby

Počas demolácie stavby je potrebné dôsledne dodržiavať všetky bezpečnostné predpisy týkajúce sa ochrany zdravia pri práci. Bezpečnosť a ochranu zdravia pri práci je povinný zaistiť zhotoviteľ stavby (demolácií).

Z bezpečnostných predpisov treba dodržiavať všetky platné predpisy v investičnej výstavbe, a to najmä Nariadenie vlády č. 396/2006 Z.z. o minimálnych bezpečnostných a zdravotných požiadavkách na stavenisko a Vyhlášku 147/2013 Z.z. v znení neskorších predpisov ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností. Ďalej je nutné dodržiavať najmä nasledovné zákony:

* Zákon 124/2006 Z.z. o bezpečnosti a ochrane zdravia, v platnom znení.
* Zákon 125/2006 Z.z. v znení neskorších predpisov o inšpekcii práce.
* Vyhláška 508/2009 Z.z. Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia
* Nariadenie vlády č. 281/2006 Z.z. o minimálnych bezpečnostných a zdravotných požiadavkách pri práci s bremenami.
* Nariadenie vlády č. 391/2006 Z.z. o minimálnych bezpečnostných požiadavkách na pracovisku.
* Ako aj ostatnú platnú legislatívu v aktuálnom znení.

Pravidlá BOZP na vykonávanie prác na stavenisku, osobitné opatrenia pre práce s osobitným nebezpečenstvom a príslušné informácie o bezpečnosti a ochrane zdravia pri práci, ktoré je potrebné zohľadňovať pri všetkých prácach budú riešené v samostatnej časti dokumentácie zhotoviteľa stavby - „Plán bezpečnosti a ochrany zdravia pri práci“ (vypracovaný v zmysle NV SR č. 396/2006 Z.z.).

Rovnako je povinnosťou zhotoviteľa zabezpečiť zdravotne vyhovujúce a bezpečné pracovné podmienky a s tým súvisiace úlohy:

* musia byť zabezpečené zdravotne vyhovujúce a bezpečné pracovné podmienky vo všetkých fázach stavebných prác a pri všetkých pracovných operáciách.
* účinnými opatreniami (výstražné nápisy, oplotenie a pod.) sa musí predísť vstupu nepovolaných osôb na stavenisko, aby sa žiadna osoba nedostala do nebezpečnej situácie a neutrpela stavebnou činnosťou žiadnu nehodu.
* počas vykonávania prác musia byť dodržané nariadenia z hľadiska požiarnej ochrany a bezpečnostné predpisy pri práci stanovené zákonmi a normami.

Počas realizácie stavebných prác sú pracovníci povinní:

* V priestoroch šmykového klinu ešte nezapaženého výkopu nezaťažovať povrch stavebnou prevádzkou.
* V prípade, že sa v stene výkopu objavia veľké predmety, ktoré by mohli ohroziť pracovníkov, musia sa títo vzdialiť z ohrozeného miesta a podľa pokynu vedúceho tieto predmety zvaliť do výkopu.
* Pred vstupom pracovníkov do výkopu vykonať kontrolu stability stien, obzvlášť po dažďoch.
* Na všetky prístupy k stavenisku umiestniť výstražné tabule o zákaze vstupu nepovolaným osobám. Výkopová ryha musí byť zabezpečená v zmysle Vyhl. 147/2013 Z.z.
* Pracovníci musia dodržiavať podmienky bezpečnosti pri práci. Pri jestvujúcich podzemných vedeniach budú práce vykonávané ručným výkopom. Zo strany stavebníka a zhotoviteľa musí byť určený pracovník zodpovedný za bezpečnosť.

Vyhodnotenie neodstrániteľných nebezpečenstiev a neodstrániteľných ohrození, ktoré vyplývajú z navrhovaných riešení v určených prevádzkových a užívateľských podmienkach, posúdenie rizika pri ich používaní a návrh ochranných opatrení proti týmto nebezpečenstvám a ohrozeniam bude zosumarizované v manuáli užívania stavby.

Výber zo 147/2013 Z. z. v platnom znení, časť Búracie a rekonštrukčné práce, § 15

Búracie práce a rekonštrukčné práce

(1) Podrobnosti na zaistenie bezpečnosti a ochrany zdravia pri búracích prácach a rekonštrukčných prácach sú uvedené v prílohe č. 7.

(2) Ustanovenia prílohy č. 7 sa nevzťahujú na

a) demontáž lešenia a podobných konštrukcií,

b) búranie ohrád,

c) vypratanie vnútorného zariadenia stavieb pred búraním a demontáž sanitárnych zariadení.

(3) Bezpečný pracovný postup pri prácach podľa odseku 2 určuje zodpovedná osoba.

Príloha č. 7 k vyhláške č. 147/2013 Z. z.

Podrobnosti na zaistenie bezpečnosti a ochrany zdravia pri búracích prácach a rekonštrukčných prácach

1. Prieskum stavu stavby a prípravné práce

1.1. Pred začatím búracích prác alebo rekonštrukčných prác sa musí uskutočniť prieskum stavu stavby a jej okolia, musia sa zistiť inžinierske siete a stav dotknutých vedľajších stavieb. Na prieskum sa musí využiť dokumentácia stavby a dokumentácia dotknutých vedľajších stavieb. O vykonanom prieskume stavieb sa vyhotovuje záznam.

1.2. Na základe prieskumu stavu búranej alebo rekonštruovanej stavby alebo jej časti a jej statického posúdenia sa pre búracie práce alebo rekonštrukčné práce musí vypracovať technologický postup tak, aby počas prác nedošlo k neriadenému porušeniu stability stavby alebo jej časti.

1.3. Pri zmene podmienok počas búracích prác a rekonštrukčných prác sa technologický postup musí upraviť tak, aby bola vždy zaistená bezpečnosť a ochrana zdravia pri práci.

1.4. Búranie stavby, schodov a vysunutých častí stavby, rekonštrukcia a búranie, pri ktorých dochádza k zmene stavu bezpečnosti konštrukcie stavby, strojové búranie, búranie špeciálnymi metódami, najmä rezanie kyslíkom, a búracie práce nad sebou sa môžu vykonávať len pod stálym dozorom zodpovednej osoby.

1.5. Pred začatím búracích prác alebo rekonštrukčných prác sa ohrozený priestor musí vymedziť podľa technológie vykonávaných prác, musí sa zabezpečiť vstup do ohrozeného priestoru len osobám, ktoré tam plnia svoje pracovné úlohy, a zabezpečiť bezpečný vstup do objektu, ako aj zabezpečiť okolie ohrozené týmito prácami. Pri búracích prácach alebo rekonštrukčných prácach vykonávaných vo výške a nad voľnou hĺbkou sa ohrozený priestor zabezpečí podľa prílohy č. 6 bodu 7.

1.6. Dutiny, studne a iné podzemné priestory zistené prieskumom sa pred začatím prác musia zasypať alebo zabezpečiť iným spôsobom.

1.7. Rozvodné siete a kanalizácie alebo zariadenia inštalované v búraných stavbách sa pred začatím prác musia odpojiť a zabezpečiť tak, aby sa nedali používať. Pred poškodením sa musia zabezpečiť aj siete, do ktorých ústia prípojky z búraných stavieb. Ak sa v rekonštruovanej stavbe z prevádzkových dôvodov nedajú odpojiť rozvodné siete a kanalizácie, zhotoviteľ určuje opatrenia na zaistenie bezpečnosti a ochrany zdravia pri práci a na zabezpečenie prevádzky podľa § 6 ods. 1 písm. a) a h) druhého bodu zákona.

1.8. Pre potreby búracích prác vo vnútri stavby sa musí zriadiť samostatné vedenie na odber elektrickej energie a zabezpečiť zdroj vody na zníženie prašnosti búracích prác kropením. Samostatné vedenie elektrickej energie a rozvody vody sa musia počas búracích prác zabezpečiť proti poškodeniu.

1.9. Búracie práce sa môžu začať len na základe písomného pokynu vydaného zodpovednou osobou.

2. Zabezpečenie miesta búrania

2.1. Pri búraní sa musí zabezpečiť ohrozený priestor, v ktorom sa búracie práce vykonávajú.

2.2. Ohrozený priestor v zastavanom území sa musí vymedziť plným oplotením najmenej do výšky 1,8 m, ak tomu nebráni technológia búrania. Ak ohrozený priestor nemožno oplotiť, musí sa zabezpečiť strážením alebo iným vhodným spôsobom.

2.3. Vstupy, výstupy, zostupy a vjazdy do priestorov búraných objektov a na jednotlivé pracoviská sa musia zabezpečiť od začiatku prác až do ich skončenia a viditeľne označiť.11)

2.4. Búranie sa musí vykonávať tak, aby nedošlo k ohrozeniu vedľajších stavieb, najmä tých, ktoré by rozoberaním priliehajúcich stavieb stratili oporu. Spôsob statického zabezpečenia vedľajších stavieb ohrozených búracími prácami sa musí určiť v technologickom postupe. Ak vedľajšie stavby nie sú ohrozené búracími prácami, uvedie sa to v technologickom postupe.

2.5. Pomocné konštrukcie vybudované vnútri stavby alebo na jej vonkajších stranách sa nesmú zaťažovať vybúraným materiálom a nesmie sa cez ne strhávať materiál z búranej stavby, ak nie sú na to určené.

2.6. Materiál zo zbúranej časti stavby sa musí odstraňovať tak, aby sa nepreťažili podlahy alebo stropy.

2.7. Materiál zo zbúranej časti stavby sa musí skladovať tak, aby neobmedzoval ďalší priebeh búracích prác.

2.8. Sklenené predmety a iné nebezpečné predmety s ostrými hranami sa musia pri ručnom búraní odstraňovať tak, aby nespôsobili úraz.

2.9. Tlakové nádoby na rezanie kyslíkom sa musia uložiť mimo dosahu nebezpečenstva, ktoré vzniká pri búraní.

2.10. Postup prác pri oddeľovaní veľkých celkov musí vylúčiť prevrátenie alebo pád oddelených častí takým spôsobom alebo smerom, pri ktorom by mohla byť ohrozená bezpečnosť a zdravie osôb vykonávajúcich stavebné práce a iných osôb.

2.11. Búranie sa môže prerušiť, len ak je zabezpečená stabilita búranej konštrukcie alebo jej časti. Stabilita búranej konštrukcie alebo jej časti sa zabezpečí aj v prípade nevyhnutného prerušenia búrania z dôvodov náhleho zhoršenia poveternostných podmienok. Tým nie sú dotknuté ustanovenia § 6.

2.12. Pri búraní a rekonštrukcii stavieb, ktoré zostávajú v prevádzke alebo sú obývané, sa musí v technologických postupoch určiť zabezpečenie priestorov vrátane ich kontroly z hľadiska zaistenia bezpečnosti a ochrany zdravia pri práci osôb vykonávajúcich stavebné práce a osôb, ktoré sa v týchto stavbách nachádzajú.

3. Búranie zvislých konštrukcií

3.1. Konštrukčné prvky sa môžu odstraňovať pri ručnom búraní iba vtedy, ak nie sú zaťažené.

3.2. Pri ručnom búraní stien, ktoré stabilizujú vyčnievajúce konštrukcie, napríklad balkóny, arkiere, sa musia tieto konštrukcie zabezpečiť tak, aby nedošlo k nežiaducej strate ich stability.

3.3. Ručné búranie nosných a nenosných konštrukcií sa zásadne vykonáva zvislým smerom zhora nadol.

3.4. Ak hrozí nebezpečenstvo pádu osôb vykonávajúcich búracie práce z výšky alebo do hĺbky, najmä pri búraní obvodových stien objektov alebo zvislých šácht na vyšších podlažiach objektov, búranie priečok súvisiacich so schodiskovým priestorom, musia sa vykonať opatrenia na zaistenie osôb proti pádu.

3.5. Pri búraní pomocou strojov sa obvodové steny strhávajú vždy z vonkajšej strany objektu. Pri prízemných objektoch bez podpivničenia sa búranie môže vykonávať zvnútra objektu, ak sú odstránené vodorovné prvky nad miestom stroja a búraná konštrukcia strhávaním neohrozí bezpečnosť osoby obsluhujúcej stroj ani samotný stroj. Steny sa nesmú strhávať rozkolísaním.

3.6. Pred búraním priečok pod vodorovnými konštrukciami sa musí zistiť, či nie sú nosné.

3.7. Únosnosť vodorovných konštrukcií, na ktorých sa bude strhávať materiál, sa v prípade potreby zvyšuje podperami.

3.8. Ručné strhávanie stien pilierov sa nesmie vykonávať pomocou pák alebo zdvihákov.

3.9. Pri konštrukciách, pri ktorých nie je zabezpečená ich stabilita, sa nesmú používať jednoduché rebríky na priväzovanie lán a hákov k strhávanej časti objektu.

3.10. Postupné búranie panelových stavieb sa môže vykonávať až po rozpojení jednotlivých panelov a po zabezpečení ich stability.

4. Búranie vodorovných konštrukcií a jednotlivých prvkov

4.1. Ručné búranie stropu s nosnou drevenou konštrukciou sa môže začať len vtedy, ak sú steny nad ňou zbúrané, ak sú odkryté nosné prvky a ak je zo stropu odstránený zbúraný materiál.

4.2. Stropná časť sa musí pred uviazaním na zdvíhacie zariadenie uvoľniť od ostatných konštrukcií.

4.3. Búrať klenbu uvoľnením časti konštrukcie, ktorá ju zabezpečuje, sa môže len pri strojovom búraní.

4.4. Pri ručnom búraní, ak hrozí prelomenie podlahy alebo ak sa podlaha prelomí, musí sa búranie prerušiť a podlaha sa musí spoľahlivo podoprieť alebo úplne odstrániť.

4.5. Pri strojovom búraní jednotlivých poschodí musia byť stropy v najbližšom nižšom poschodí, prípadne ďalších nižších poschodiach podopreté konštrukciou podľa statického výpočtu na zaťaženie stropu materiálom, ktorý bude na ne padať; podopretie stropu konštrukciou nie je potrebné, ak nie je ohrozená bezpečnosť osôb, bezpečnosť osoby obsluhujúcej stroj ani samotný stroj na búranie, ani bezpečnosť vedľajších stavieb.

5. Búranie strešných konštrukcií

5.1. Búranie strešných konštrukcií alebo krovov strhávaním pomocou lán a ťažných strojov je možné len vtedy, ak sú vykonané opatrenia na zaistenie stability zostávajúcej časti konštrukcie a ak je zabezpečený ohrozený priestor vnútri stavby a pod prácami vo výške a v okolí stavby.

5.2. Výbušninami sa nesmú strhávať plechové krytiny a krytiny položené na plnom debnení.

5.3. Pracovný postup pri ručnom búraní strechy sa musí určiť tak, aby nebola narušená pevnosť ostatných častí konštrukcie.

5.4. Ak únosnosť búranej konštrukcie nie je zabezpečená, búranie sa musí vykonať zo samostatnej pomocnej konštrukcie.

6. Búracie práce nad sebou

Búracie práce nad sebou sa môžu vykonávať len výnimočne, ak sú v technologickom postupe určené podmienky bezpečnosti a ochrany zdravia pri práci osôb vykonávajúcich búracie práce.

Prílohy:

Príloha č. 1 - Bilancia odpadov počas demolácie

Príloha č. 2 - Fotodokumentácia skutkového stavu

V Bratislave, júl 2023 Vypracoval: Ing. Michaela Pražienková